Sentraal-Afrikaanse Republiek - Geopende Deure
Sentraal-Afrikaanse Republiek Sentraal-Afrikaanse Republiek
Bevolking 4 921 000
Christelike bevolking 3 691 000 (75%)
2021 Ranglysposisie 35
2020 Ranglysposisie 25
Die Sentraal-Afrikaanse Republiek (SAR) beleef sedert 2013 feitlik aaneenlopend konflik en geweld. Groot dele van die land word deur verskillende gewapende militêre groepe beset, wat verantwoordelik is vir 'n verskeidenheid menseregteskendings. Baie van hierdie groepe – Islamitiese ekstremiste of andersins – teiken spesifiek Christene. Gelowiges in die gebiede wat onder militêre beheer is, se lewens is voortdurend in onsekerheid gedompel.
Christenleiers wat die geweld in die openbaar aan die kaak gestel het, word bedreig. Kerkgeboue word ook verbrand en geplunder. Die konflik het tot die ontworteling van duisende Christene gelei, wat hul huise en lewensbronne verloor het en nou noodgedwonge in vlugtelingkampe bly.
Saam met die onsekerheid en geweld wat alle Christene ervaar, staar Christene wat vanaf Islam bekeer is ook vervolging deur hul direkte familielede in die gesig. Die plaaslike gemeenskap sal dikwels Christen-bekeerdes verstoot en hulle met geweld probeer dwing om hul Christenskap te verwerp.
"Wanneer ek eendag die Moslem-man ontmoet wat handgranate op ons kerk gegooi het, sal ek nie kwaad wees nie. Ek sal glimlag. Ek kan dit nie oor my hart kry om hom seer te maak nie. Ek dink nie hy weet regtig hoe afgryslik sy daad was nie. Ek sal hom groet en sê: 'God vergewe jou, en Hy wil hê dat ek jou ook moet vergewe. Jy weet nie wat jy aan my gedoen het nie, maar ek vergewe jou.' En nadat ek dit vir hom gesê het, sal ek nooit weer vir hom kwaad wees nie."
In 2013 het 'n jong Jeovani en twee van sy vriende afgryslike beenbeserings opgedoen in 'n bomontploffing by hul kerk, wat tot amputasies gelei het.
Bid vir Sentraal-Afrikaanse Republiek
Bid vir Christene in die Sentraal-Afrikaanse Republiek wat nimmereindigende geweld en konflik moet verduur. Bid dat hulle die moed sal hê om sterk in hul geloof te staan, en dat hulle sal werk om lig en vrede na hul gemeenskappe te bring.
Bid vir volgelinge van Jesus wat deur verskeie groepe in gewelddadige aanvalle geteiken word. Ongeag of dit Islamitiese ekstremiste, georganiseerde militêre misdaadgroepe of radikale volgelinge van animistiese gelowe is, hierdie groepe teiken spesifiek Christene in hul aanvalle. Bid dat God die gelowiges sal beskerm en hulle veilig sal hou.
Bid vir vrede in die SAR, en dat God die leiers van elke groep se harte sal aanraak.
Wat doen Geopende Deure om Christene in die Sentraal-Afrikaanse Republiek te help?
Geopende Deure is al vir jare by die Kerk in Sentraal-Afrika betrokke. Sedert 2013 word ons programme oorheers deur ondersteuning aan die Kerk tydens krisisse, ná 'n staatsgreep deur 'n Islamitiese meerderheidsgroep. Geopende Deure ondersteun die Kerk in die SAR met opleiding, verligtingsbystand en mediese hulp, finansiële ondersteuning, die herbouing van kerke en hulp met sakeondernemings.